

**Sajtóközlemény**

**KÖZOP-2.5.0-09-11-2013-0003**

**„Pécs vasútállomás felvételi épület rehabilitációja”**

**Megkezdődik a Zsolnay-kerámiák pótlása a pécsi vasútállomáson**

*Pécs, 2014. augusztus 7.* – **Hamarosan megkezdődik a kerámiaelemek pótlása a pécsi vasútállomás felújítás alatt álló épületén. A főcímereket és az Indóház tér felöli oldalon elhelyezett korlátlábakat a Zsolnay Porcelánmanufaktúra Zrt. készíti el. Az ingatlan örökségvédelmi felügyelet mellett, restaurátorok bevonásával újul meg.**

A MÁV Zrt. kiemelt figyelmet fordít arra, hogy a pécsi vasútállomás idén januárban elkezdett felújítása teljes mértékben megfeleljen a műemléki kritériumoknak, ezért a munkálatokba bevontak restaurátorokat is a kivitelező Prím Építő Kft. alkalmazásában. Az épület műemléki elemein részletes – az anyagösszetételre, eredetre is kiterjedő – vizsgálatot végeztek. Ezzel kapcsolatban a kivitelező kérte a Pécsi Járási Hivatal Járási Építésügyi és Örökségvédelmi Hivatalának restaurálási engedélyét. A hatóság által júniusban kiadott és jogerőre emelkedett rendelkezése alapján a felvételi épület pótlandó homlokzati elemeit kerámiából kell készíteni a laborvizsgálatok során megállapított anyagminőségben.

A vasútállomás homlokzati elemeinek nagy része egyébként nem szorul cserére, csupán néhányat kell pótolni. Az épületet burkoló Zsolnay-kerámiák többsége szintén jó állapotban van, ezeket a Hunyadi tér felöli részen újra felhasználják. Például a műemlékvédelmi dokumentációban Zsolnay-gyártmányként szereplő James Watt és George Stephenson arcképeket is felújítják.

A műemléki leltár szerint egy pajzsot, két-két címert és postacímert, három-három girlandot és oroszlánfejes pajzsot, négy íves áthidalót, öt rozettát, hét konzolt, valamint a korlátelemek bábjait és a párkányok tojásléceit illetve fogazott elemeit fogják újragyártani. Ezek közül az eredetileg is a Zsolnay által gyártott két főcímert és az Indóház tér felöli oldalon elhelyezett korlátlábakat (balusztereket) a Zsolnay Porcelánmanufaktúra Zrt. fogja készíteni időtálló pirogránit kerámiából.

Az állomás rekonstrukciója ütemterv szerint halad, a kivitelező jelenleg szerkezetépítési, vízszigetelési, aljzatkészítési, falazási, bádogos, elektromos és gépészeti munkákat végez. Mind a vasúttársaság, mind a kivitelező továbbra is azon lesz, hogy a felújítás az utasok számára minél kisebb kényelmetlenséget okozzon. Az utazók türelmét 2015 tavaszán már egy eredeti szépségében pompázó, korszerűen felújított pályaudvarral hálálja meg a vasútvállalat.

**Háttérinformáció**

Nagyszabású, 100 %-osan európai uniós, az Új Széchenyi Terv KözOP forrásából finanszírozott 25 állomást érintő, 9,8 milliárd forintos költségvetésű rekonstrukciós programot indított meg a MÁV 2013-ban. A projekt első, egyik legfontosabb és 1,4 milliárd forintos költségével legnagyobb eleme a pécsi állomás főépületének teljes körű, műemléki felújítása és a kormányablak kialakítása. A felújítást idén januárban kezdte el a kivitelező Prím Építő Kft. a bontási, szerkezetépítési, kőműves, állványozási és az utólagos szigetelési munkákkal.

Pfaff Ferenc, a MÁV egykori legendás főépítészének tervei alapján, 1900-ban elkészült méltóságteljes megjelenésű, arányos kivitelezésű, 168 méter hosszú és 5332 négyzetméter alapterületű állomás komplex felújítása során műemlékvédelmi szempontok szerint korszerűsítik a felvételi épületet, valamint a „Posta szárny” épületrészben Kormányablakot alakítanak ki. A Kormányablak a tervek szerint a jövő év tavaszán kezdheti meg működését.





Az épület rehabilitációja a műszaki szempontból indokolt szerkezeti és épületgépészeti munkák elvégzésén túl, a vasúti szolgáltatások mai technikai és üzletpolitikai követelményeinek figyelembe vételével, valamint az európai vasútállomás-fejlesztési trendeknek megfelelően kerül megvalósításra, a műemlékvédelmi előírások szigorú betartása mellett.

A pécsi állomás rekonstrukciójának műszaki tartalma:

* az egész épületegyüttes homlokzatának műemlékvédelmi követelményeknek megfelelő modernizálása, továbbá az ún. „Posta szárny” felújítása, ami helyet ad a Kormányablaknak.
* az utasterek, az utas-kiszolgálás (menetjegy-pénztárak, ügyfélközpont, utas WC,) és a vasúti infrastruktúra működéséhez szükséges irodák, technikai helyiségek funkcionális korszerűsítése,
* az állomás utas-információs rendszerének megújítása,
* az utazóközönség biztonsága érdekében videókamerás megfigyelő rendszer telepítése,
* a szolgáltatásokhoz való, akadálymentes eljutás biztosítása,
* az épület épületgépészeti berendezéseinek, fűtési rendszerének, víz- és csatornahálózatának, elektromos hálózatának újjáépítése,
* korszerű tűzvédelmi hálózat kiépítése.

Ezeknek a munkáknak az elvégzésével a felvételi épület teljesen megújul mind épületszerkezeti, mind funkcionális állapotát tekintve. Az épület hosszú távon biztosítja az utasok és az épületben dolgozók részére a biztonságos, korszerű, mai kor követelményeinek megfelelő használatot.

***MÁV Zrt. – Kommunikációs Igazgatóság***

**MÁV Magyar Államvasutak zRt.**

Vezérigazgatóság – KOMMUNIKÁCIÓS IGAZGATÓSÁG

Telefon: (06-1) 511-3186 ⚫ Fax: (06-1) 511-4931 ⚫ E-mail: sajtomav.hu